
Το 1959, εμφανίζεται μία νέα τάση στον κινηματογράφο, που έμεινε με τη γαλλική ονομασία νουβέλ βαγκ (nouvelle vague=νέο κύμα). Μεταπολεμικά ο θεωρητικός του κινηματογράφου Αντρέ Μπαζέν, αφού υπερασπίστηκε τον ιταλικό νεορεαλισμό, ίδρυσε στο Παρίσι το θρυλικό κινηματογραφικό περιοδικό «Cahiers du Cinema». Μέσα από τις σελίδες του υποστήριξε για τον κινηματογράφο το αναγεννησιακό μοντέλο του Αλμπέρτι, που έλεγε ότι «η ζωγραφική είναι ένα ανοιχτό παράθυρο στον κόσμο». Γύρω από τα «Cahiers» και τον ίδιο δημιουργήθηκε μία ομάδα κινηματογραφόφιλων, αργότερα σκηνοθετών-δημιουργών, που έμεινε γνωστή ως ομάδα της νουβέλ βαγκ. Αποτελείται από τους σκηνοθέτες Ζαν Λικ Γκοντάρ (γενν. 1930), Φρανσουά Τριφό (1932-1984), Λουί Μαλ (1932-1995), Κλοντ Σαμπρόλ (1930-2010), Ερίκ Ρομέρ (1920-2010), Ζακ Ριβέτ (γενν. 1928), Ρομπέρ Μπρεσόν (1901-1999). Αυτοί οι σκηνοθέτες άρχισαν να ψάχνουν τις δομές του κινηματογράφου. Η θεωρία του ανοιχτού κειμένου ως κειμένου που επιδέχεται πολλές ερμηνείες, επηρέασε τη σκέψη τους και τις ταινίες τους. 

Ζαν Λικ Γκοντάρ

Πίστευαν στον μικρό προϋπολογισμό, σε αντίθεση με την κινηματογραφική βιομηχανία που υπήρχε τότε στη Γαλλία. Συγκρούστηκαν με τα συνδικάτα που είχαν θεσπίσει μεγάλα συνεργεία, και σε αντιδιαστολή χρησιμοποίησαν μικρά και πολύ ευέλικτα. Ήταν αντίθετοι με όλους τους παλιούς σκηνοθέτες, εκτός από τον Ρενουάρ. Οι ηθοποιοί που έπαιξαν στις ταινίες τους, όπως ο Ζαν Πολ Μπελμοντό, άγνωστοι μέχρι τότε, έγιναν σταρ μέσα από αυτές.

Φρανσουά Τρυφφώ
Το τελείως διαφορετικό χαρακτηριστικό από κάθε άλλο κινηματογραφικό ρεύμα, είναι ότι έμαθαν κινηματογράφο βλέποντας ταινίες στην Σινεματέκ, την μεγαλύτερη και πιο ενημερωμένη ταινιοθήκη της Ευρώπης, που ιδρύθηκε το 1936, με υπεύθυνο τον Ανρί Λανγκλουά, κατά τη δεκαετία του ‘60. Αυτό εξηγεί την ύπαρξη πολλών αναφορών σε προηγούμενες ταινίες μέσα στις ταινίες της νουβέλ βαγκ. Λέγεται ότι οι πρώτες κινήσεις αμφισβήτησης, λίγο πριν το ξέσπασμα του Μάη του ’68 στο Παρίσι, άρχισαν ουσιαστικά από την αντίδραση του κοινού στην προσπάθεια των αρχών να κλείσει την Σιναματέκ.

Ανρί Λανγκλουά
Οι ταινίες της νουβέλ βαγκ περιέχουν στην άρθρωσή τους αμερικάνικα στοιχεία ντεκουπάζ, με πολλές ανατροπές. Η μετάβαση από πλάνο σε πλάνο δε γίνεται πια με φοντί ανσενιέ (ονομάζεται και ντιζόλβ) ή ρακόρ (οπτική συνέχεια δράσης-κίνησης-υποκριτικής, λόγου, σκηνικών, αντικειμένων, φωτισμών), αλλά με βίαια cuts. Εισάγουν διάχυτους φωτισμούς και καθαρά χρώματα, επηρεασμένοι, δεκαετίες μετά τη ζωγραφική του ρεύματος μπάουχαουζ, από το ζωγράφο Βασίλι Καντίνσκι, κι έτσι δημιουργούν καθαρή εικόνα.

Λουί Μαλ
Είναι οι κατ’ εξοχήν δημιουργοί της αντιστικτικής χρήσης εικόνας και ήχου και της ανάπτυξης off του ήχου (εκτός πεδίου οράσεως). Κάνουν μη περιγραφικό ντεκουπάζ. Επίσης, χρησιμοποιούν και αναπτύσσουν το βάθος πεδίου, επηρεασμένοι από τον Μπαζέν που πίστευε ότι είναι το βάθος του κόσμου όπου υπάρχει ένα μεταφυσικό στοιχείο. 

Ερίκ Ρομέρ
Η ομάδα της νουβέλ βαγκ ουσιαστικά ιδρύει το cinema d’auteurs, ή κινηματογράφο των δημιουργών. Ο όρος προκύπτει από το γεγονός ότι έγραφαν οι ίδιοι, κατά κανόνα, τα σενάρια των ταινιών τους, κι έτσι δημιουργούσαν εκ του μηδενός, ή διασκεύαζαν μόνοι τους λογοτεχνικά κείμενα. Τα μέχρι τότε λογοτεχνικά στοιχεία και ο διδακτισμός στα σενάρια παύουν από την νουβέλ βαγκ και αρχίζει η πλήρης απελευθέρωση και στο σενάριο. Ο κάθε σκηνοθέτης της νουβέλ βαγκ έχει το δικό του προσωπικό στιλ.

Κλοντ Σαμπρόλ
Σημαντικές ταινίες της νουβέλ βαγκ: του Ρομέρ Στο ζώδιο του Λέοντα (Le signe du lion) (1962), Τα 400 χτυπήματα (Les quatre cents coups) (1959) (https://www.youtube.com/watch?v=Yz_SqcM9y8w) του Τριφό, Με κομμένη την ανάσα (À bout de souffle) (1960) (https://www.youtube.com/watch?v=SqOJaGM-wQg&list=PLc_LZK1CtvkVCX-XnDtSY2P8DEICqD1Xz), Αλφαβίλ (Alphaville, une étrange aventure de Lemmy Caution) (1965), Ο τρελός Πιερό (Pierrot le fou) (1965) (https://www.youtube.com/watch?v=hNclKdzNARE&list=PL_kEreFMEkQb1pqxBaYSaAc4_nsGZSM1p), και Made in USA (1966) του Γκοντάρ, Το τρίγωνο της αμαρτίας (À double tour) (1959) του Σαμπρόλ, Ο πορτοφολάς (Pickpocket) (1959) (https://www.youtube.com/watch?v=knaJd298xE0) του Μπρεσόν, Το Παρίσι μάς ανήκει (Paris nous appartient) (1961) του Ριβέτ.

Ζακ Ριβετ

ΚΑΠΟΙΑ ΕΝΔΙΑΦΕΡΟΝΤΑ ΑΡΘΡΑ

Του Γιάννη Ζουμπουλάκη στο ΒΗΜΑ 4/10/2009

https://www.tovima.gr/2009/10/04/culture/neo-kyma-peninta-xronia-meta/
Κινηματογραφική Λέσχη Γυθείου 18/9/2010

https://web.archive.org/web/20160412145339/http://www.klg.gr/Nouvelle%20vague.htm
Του Γιώργου Ρούσου στο tvxs 7/7/2013
https://tvxs.gr/news/%CF%83%CE%B9%CE%BD%CE%B5%CE%BC%CE%AC/%CE%B1%CF%86%CE%B9%CE%AD%CF%81%CF%89%CE%BC%CE%B1-%CF%83%CF%84%CE%B7-%CE%BD%CE%BF%CF%85%CE%B2%CE%AD%CE%BB-%CE%B2%CE%B1%CE%B3%CE%BA-%CF%8C%CF%84%CE%B1%CE%BD-%CE%B7-7%CE%B7-%CF%84%CE%AD%CF%87%CE%BD%CE%B7-%CE%B3%CF%8D%CF%81%CE%B9%CF%83%CE%B5-%CF%83%CE%B5%CE%BB%CE%AF%CE%B4%CE%B1-%CE%BC%CE%AD%CF%81%CE%BF%CF%82-1%CE%BF
Του Βασίλη Γουδέλη στο dim art 3/12/2014

https://dimartblog.com/2014/12/03/nouvelle-vague-3/
Της Εύας Στεφανή στο Camera Stylo online

https://camerastyloonline.wordpress.com/2011/01/22/to-kinima-tis-nouvelle-vague-evas-stefani/
